David Leitch Dalam Perbincangan Untuk Arahkan Filem Remake Enter The Dragon
Pengarah filem Atomic Blonde dan Deadpool 2, David Leitch dilaporkan sedang dalam perbincangan untuk mengarahkan sebuah filem remake Enter The Dragon lakonan legenda seni mempertahankan diri Bruce Lee. Filem klasik Enter The Dragon adalah filem terakhir Bruce Lee sebelum beliau meninggal dunia pada 1973. Ianya dianggap sebagai sebuah filem seni mempertahankan diri terbaik yang pernah dihasilkan sehinggakan badan Library of Congress Amerika Syarikat meletakkan filem ini dalam Pendaftaran Filem Nasional mereka pada tahun 2004. Enter the Dragon mengisahkan tentang seorang ahli mempertahankan diri Shaolin, Lee yang menyertai kejohanan Karate di sebuah pulau milik ketua penjenayah bernama Han. Individu tersebut dipercayai menggunakan kejohanan Karate itu untuk aktiviti penyeludupan dadah dan pelacuran. Pengarah David Leitch kini sedang sibuk dengan projek terbarunya iaitu Hobbs & Shaw, spin off filem Fast and Furious yang dijangka akan memulakan penggambarannya September ini. Beliau juga dilaporkan akan terlibat dengan pembikinan filem aksi adaptasi dari permainan video,Tom Clancy’s The Division. 